Na temelju članka 22. stavka 4. i članka 24. stavka 6. Zakona o uzgoju domaćih životinja („Narodne novine“, br. 115/18 i 52/21), ministrica poljoprivrede donosi

PRAVILNIK

O DRŽANJU PČELA

# I. OPĆE ODREDBE

## Predmet Pravilnika

### Članak 1.

(1) Ovim Pravilnikom propisuje se način držanja pčela, prijevoz pčela, edukacija pčelara, minimalne međusobne udaljenosti i udaljenosti pčelinjaka od drugih objekata u prostoru, provedba pašnog reda, prikupljanje podataka o košnicama spremnim za prezimljavanje, prikupljanje podataka o proizvodnji, troškovima proizvodnje i cijenama meda, zaštita pčela te uvjeti koje moraju ispunjavati oplodne stanice za uzgoj sive pčele.

(2) Prilikom postavljanja i/ili proširivanja pčelinjaka pčelar je radi zaštite zdravlja i sigurnosti ljudi te domaćih životinja dužan poštivati odredbe ovoga Pravilnika.

## Pojmovi

### Članak 2.

(1) Pojedini pojmovi u smislu ovoga Pravilnika imaju sljedeće značenje:

1. *pčelar* je fizička ili pravna osoba koja se bavi uzgojem i/ili držanjem pčela

2. *pčelinja zajednica* je skupina pčela koju čine matica, radilice i trutovi i koja je nastanjena na saću u košnici

3. *košnica* je nastamba/objekt namijenjen smještaju pčelinje zajednice koji sadrži sve elemente neophodne za njezino preživljavanje i u kojoj je nastanjena pčelinja zajednica

4. *pčelinjak* je mjesto na kojem je smještena jedna ili više košnica, a može biti stacionaran ili seleći

5. *stacionarni pčelinjak* je mjesto gdje su košnice smještene tijekom cijele godine ili su privremeno smještene na prezimljavanje

6. *seleći pčelinjak* je svaki drugi pčelinjak koji nije svrstan u stacionarni pčelinjak i koji pčelar sezonski premješta na pčelinju pašu

7. *pašni red* podrazumijeva način i uvjete korištenja i dodjele na korištenje pčelinje paše, uzimajući u obzir broj i smještaj košnica

8. *povjerenik pašnog reda* za potrebe ovoga Pravilnika je osoba određena od strane Hrvatskog pčelarskog saveza, uključena u poslove provedbe pašnog reda i prikupljanja podataka (u daljnjem tekstu: povjerenik)

9. *Evidencija pčelara i pčelinjaka* je evidencija koja se vodi u skladu sa zakonom kojim se uređuje područje poljoprivrede

10. *oplodna stanica* je pčelinjak na kojem se odvija uzgoj matica pčela prema od strane ministarstva nadležnog za poslove poljoprivrede (u daljnjem tekstu: Ministarstvo) odobrenom uzgojnom programu za sivu pčelu u Republici Hrvatskoj (u daljnjem tekstu: odobreni uzgojni program)

11. *pčelinja paša* jest medonosno bilje određene strukture na pojedinom lokalitetu i dostupna je na korištenje svim pčelarima u skladu s pašnim redom

12. *predvidljiva paša* je pčelinja paša čiji su početak, trajanje i završetak unaprijed poznati (paša: vrba, voće, uljana repica, mandarina, ružmarin, bagrem, kadulja, drača, amorfa, lipica, kesten, lipa, livada, suncokret, metvica, medna rosa (jela i smreka), vrisak, vrijesak, planika, zlatošipka, bršljan)

13. *nepredvidljiva paša* je pčelinja paša koja se povremeno pojavljuje na određenom lokalitetu te čiji se početak, trajanje i završetak nisu mogli unaprijed predvidjeti (paše na mednoj rosi s različitih biljnih vrsta kako u kontinentalnom tako i u primorskom području)

14. *stajalište* je unaprijed dogovorena mikro lokacija na koju pčelar privremeno dovodi svoje košnice radi ispaše

15. *koridor letenja pčela* je smjer kretanja pčela od košnice do pčelinje paše i obrnuto

16. *barijera* je prirodna ili umjetna zapreka (npr. zid, puna ograda, živa ograda, sitno pletena mreža i slično) koja onemogućava prolaz pčelama i utječe na smjer kretanja pčela

17. *registar uzgajivača matica* je evidencija u koju se upisuju pčelari koji provedbom odobrenog uzgojnog programa proizvode matice pčela na oplodnim stanicama

18. *građevine javne i društvene namjene* su građevine namijenjene obavljanju djelatnosti u području društvenih djelatnosti (odgoja, obrazovanja, prosvjete, znanosti, kulture, sporta, zdravstva i socijalne skrbi), radu državnih tijela i organizacija, tijela i organizacija lokalne i područne (regionalne) samouprave, pravnih osoba s javnim ovlastima, udruga građana i vjerskih zajednica

19. *površine javne namjene* za potrebe ovoga Pravilnika su igrališta i rekreacijske površine čije je korištenje namijenjeno svima i pod jednakim uvjetima

20. *ugostiteljska djelatnost* je pripremanje i usluživanje jela, pića i napitaka i pružanje usluga smještaja kako je to definirano propisom kojim se uređuje ugostiteljska djelatnost

21. *Hrvatski pčelarski savez* (u daljnjem tekstu: HPS) je organizacija u koju se dobrovoljno udružuju pčelarske udruge s područja Republike Hrvatske

22. *pčelarska udruga* je dobrovoljno udruženje pčelara koje sudjeluje u provedbi pašnog reda u skladu s odredbama ovoga Pravilnika

23. *prezimljavanje* je razdoblje mirovanja košnica koje započinje od 1. rujna tekuće a završava 31. ožujka slijedeće godine

24. *priznato uzgojno udruženje* je pravna osoba koja se u skladu sa zakonom kojim se uređuje uzgoj domaćih životinja bavi uzgojem sive pčele u Republici.

(2) Ostali pojmovi u smislu ovoga Pravilnika imaju jednako značenje kao pojmovi definirani zakonom kojim se uređuje uzgoj domaćih životinja.

# II. OZNAČAVANJE I SMJEŠTAJ PČELINJAKA

## Označavanje pčelinjaka

### Članak 3.

(1) Pčelar odmah nakon postavljanja pčelinjaka radi sigurnosti prolaznika mora na prilazima pčelinjaku na vidljivom mjestu i odgovarajućoj udaljenosti od pčelinjaka označiti pčelinjak.

(2) Oznaka iz stavka 1. ovoga članka mora biti istaknuta na vidljivom mjestu i prilikom premještanja pčela.

(3) Oznaka iz stavka 1. ovoga članka je minimalne veličine 20 x 30 centimetara, trokutastog je oblika s crvenim ili crnim obrubom, bijele ili žute ispune, unutar kojeg se nalazi stilizirani crtež pčele, te vidljivo istaknuti natpis „Oprez pčele“, a u podnožju znaka mora se nalaziti dodatak pravokutnog oblika koji mora sadržavati:

a) ime i prezime pčelara i

b) kontakt broj pčelara.

(4) Oznaka iz stavka 3. ovoga članka može sadržavati i druge podatke ukoliko nisu u suprotnosti s odredbama ovoga Pravilnika.

(5) Podaci iz stavka 3. ovoga članka moraju biti vidljivo i čitko ispisani tiskanim slovima.

## Smještaj pčelinjaka u odnosu na površine i građevine javne i društvene namjene te građevine namijenjene za obavljanje ugostiteljske i gospodarske djelatnosti

### Članak 4.

(1) Pčelinjak nije dopušteno postaviti na udaljenosti manjoj od 300 metara zračne linije u odnosu:

- na građevine javne i društvene namjene

- površine javne namjene i to igrališta i rekreacijske površine

- građevine namijenjene za obavljanje ugostiteljske djelatnosti (hoteli, hosteli, kampovi, prenoćišta, odmarališta za djecu, studenski domovi, učenički domovi, restorani i sl.).

(2) Pčelinjak nije dopušteno postaviti na udaljenosti manjoj od 800 metara zračne linije u odnosu na šećerane te proizvodne pogone u konditorskoj i kemijskoj industriji te 400 metara zračne linije u odnosu na ostale proizvođačke i prerađivačke pogone koji koriste sirovine, a koje mogu biti hrana za pčele (melasa, voćni sirupi, šećer i druge sirovine koje sadrže šećer).

(3) Pčelinjak nije dopušteno postaviti na udaljenosti manjoj od 100 metara zračne linije od aerodroma, trajektnih i brodskih pristaništa te autobusnih i željezničkih stajališta.

(4) Pčelinjak nije dopušteno postaviti na udaljenosti manjoj od 50 metara zračne linije od autocesta i željezničke pruge pri čemu izletna strana takvog pčelinjaka ne smije biti okrenuta prema autocesti i željezničkoj pruzi.

## Smještaj pčelinjaka u naseljenom mjestu

### Članak 5.

(1) Na smještaj pčelinjaka u naseljenom mjestu odgovarajuće se primjenjuju odredbe komunalnog reda donesenog u skladu sa zakonom kojim se određuje komunalno gospodarstvo.

(2) Ako je dozvoljeno držanje pčela u naseljenom mjestu u skladu s propisom iz stavka 1. ovoga članka, postavljanje pčelinjaka u odnosu na površine i građevine javne i društvene namjene te građevine namijenjene za obavljanje gospodarskih i ugostiteljskih djelatnosti mora biti u skladu s odredbama ovoga članka i članka 4. ovoga Pravilnika.

(3) Ako to nije drugačije propisano propisom iz stavka 1. ovoga članka, minimalna površina okućnice koju je potrebno osigurati po košnici prilikom postavljanja pčelinjaka u naseljenom mjestu s više od 10 000 stanovnika iznosi 25 kvadratnih metara.

(4) Pčelinjaku koji broji do 10 košnica izletna strana mora biti udaljena od međe tuđeg zemljišta najmanje 10 metara, odnosno ruba javne ceste u naselju najmanje 15 metara, a bočne strane i stražnja strana najmanje 2 metra od međe tuđeg zemljišta, odnosno ruba javne ceste u naselju najmanje 5 metara.

(5) Pčelinjaku koji broji od 11 do 30 košnica izletna strana mora biti udaljena od međe tuđeg zemljišta najmanje 20 metara, odnosno ruba javne ceste u naselju najmanje 25 metara, a bočne strane i stražnja strana najmanje 2 metra od međe tuđeg zemljišta, odnosno ruba javne ceste u naselju najmanje 5 metara.

(6) Pčelinjaku koji broji od 31 do 50 košnica izletna strana mora biti udaljena od međe tuđeg zemljišta najmanje 30 metara, odnosno ruba javne ceste u naselju najmanje 40 metara, a bočne strane i stražnja strana najmanje 5 metra od međe tuđeg zemljišta, odnosno ruba javne ceste u naselju najmanje 8 metara.

(7) Pčelinjaku koji broji od 51 do 100 košnica izletna strana mora biti udaljena od međe tuđeg zemljišta najmanje 40 metara, odnosno ruba javne ceste u naselju najmanje 50 metara, a bočne strane i stražnja strana najmanje 5 metra od međe tuđeg zemljišta, odnosno ruba javne ceste u naselju najmanje 8 metara.

(8) Pčelinjaku koji broji više od 101 košnice izletna strana mora biti udaljena od međe tuđeg zemljišta najmanje 50 metara, odnosno ruba javne ceste u naselju najmanje 70 metara, a bočne strane i stražnja strana najmanje 10 metra od međe tuđeg zemljišta, odnosno ruba javne ceste u naselju najmanje 15 metara.

(9) Na međusobne udaljenosti između pčelinjaka u naseljenom mjestu odgovarajuće se primjenjuju odredbe iz članka 7. stavaka 4., 5. i 6. ovoga Pravilnika.

## Postavljanje barijere

### Članak 6.

(1) Iznimno od članka 5. stavaka 4., 5., 6., 7. i 8. ovoga Pravilnika, udaljenost može biti manja ako je pčelinjak u naseljenom mjestu zaštićen sa svih strana barijerom minimalne visine 2 metra koja je najmanje:

a) 2,5 metra duža od rubova izletne strane pčelinjaka te najmanje 15 metara udaljena od izletne strane pčelinjaka ako pčelinjak ne broji više od 30 košnica

b) 4 metra duža od rubova izletne strane pčelinjaka te najmanje 25 metara udaljena od izletne strane pčelinjaka ako pčelinjak broji od 31 do 50 košnica

c) 4 metra duža od rubova izletne strane pčelinjaka te najmanje 30 metara udaljena od izletne strane pčelinjaka ako pčelinjak broji od 51 do 100 košnica

d) 7 metara duža od rubova izletne strane pčelinjaka te najmanje 40 metara udaljena od izletne strane pčelinjaka ako pčelinjak broji više od 101 košnice.

## Smještaj pčelinjaka izvan naseljenog mjesta

### Članak 7.

(1) Prilikom postavljanja pčelinjaka izvan granica naseljenog mjesta, pčelinjak koji ne broji više od 30 pčelinjih zajednica, mora biti udaljen najmanje 10 metara od ruba javne ceste i međe tuđeg zemljišta, a izletna strana pri smještaju pčelinjaka ne smije biti okrenuta prema javnoj cesti.

(2) Pčelinjak koji broji od 31 do 50 košnica mora biti udaljen najmanje 20 metara od ruba javne ceste i međe tuđeg zemljišta, a izletna strana pri smještaju pčelinjaka ne smije biti okrenuta prema javnoj cesti.

(3) Pčelinjak koji broji više od 51 košnica mora biti udaljen najmanje 30 metara od ruba javne ceste i međe tuđeg zemljišta, a izletna strana pri smještaju pčelinjaka ne smije biti okrenuta prema javnoj cesti.

(4) Udaljenosti iz stavaka 1., 2. i 3. ovoga članka mogu biti i manje ukoliko se osigura barijera najmanje visine 2 metra, udaljena najmanje 5 metara od izletne strane i najmanje 3 metra duža od rubova izletne strane pčelinjaka.

(5) Pčelinjak u odnosu na susjedne pčelinjake mora biti postavljen na udaljenosti koja ima najmanji utjecaj na koridor letenja pčela susjednih pčelinjaka i umanjuje opasnost od pojave grabeži i bolesti pčela.

(6) Minimalne međusobne udaljenosti iz stavka 5. ovoga članka su:

a) za pčelinjake koji broje do 10 košnica, 100 metara zračne linije

b) za pčelinjake koji broje od 11 do 30 košnica, 200 metara zračne linije

c) za pčelinjake koji broje od 31 do 50 košnica, 300 metara zračne linije

d) za pčelinjake koji broje od 51 do 100 košnica, 500 metara zračne linije

e) za pčelinjake koji broje više od 101 košnice, 600 metara zračne linije.

(7) Udaljenosti iz stavka 6. ovoga članka mogu biti i manje ukoliko je pčelinjak u prezimljavanju ili su se pčelari međusobno pisano sporazumjeli o manjim udaljenostima od propisanih.

## Osnivanje novog te premještanje i/ili proširenje postojećeg stacionarnog pčelinjaka

### Članak 8.

(1) Osnivanje novog te premještanje i/ili proširenje postojećeg stacionarnog pčelinjaka mora biti usklađeno s pašnim redom i odredbama članaka 4., 5., 6. i 7. ovoga Pravilnika.

(2) Prilikom provjere usklađenosti iz stavka 1. ovoga članka obavezno se u obzir uzima:

a) planirani maksimalni broj košnica i

b) broj košnica susjednih stacionarnih pčelinjaka evidentiran u Evidenciji pčelara i pčelinjaka.

(3) Prilikom proširenja stacionarnog pčelinjaka nije potrebno podnositi Zahtjev za suglasnost o usklađenosti s pašnim redom ukoliko on i dalje udovoljava odredbama iz članaka 4., 5., 6. i 7. ovoga Pravilnika.

(4) Zahtjev za suglasnost o usklađenosti s pašnim redom pčelar podnosi povjereniku najkasnije 15 dana prije osnivanja novog te premještanja i/ili proširenja postojećeg stacionarnog pčelinjaka na obrascu iz Priloga I. ovoga Pravilnika.

(5) Povjerenik je dužan u roku od osam dana od primitka Zahtjev iz stavka 4. ovoga članka odobriti ili uz priloženo obrazloženje odbiti izdavanje suglasnosti na zaprimljeni zahtjev.

# III. PROVEDBA PAŠNOG REDA

## Pašni red

### Članak 9.

(1) Pašni red priprema i operativno provodi HPS.

(2) Pašni red sadržava:

a) podatke o pčelarskim udrugama koje su uključene u provedbu pašnog reda

b) podatke o područjima djelovanja pčelarskih udruga uključenih u provedbu pašnog reda

c) popis povjerenika

d) podatke o registriranim oplodnim stanicama

e) opis postupaka kod osnivanja novog ili proširenja postojećeg stacionarnog pčelinjaka i

f) opis postupaka kod provedbe selećeg pčelarstva.

(3) Pašni red iz stavka 2. ovoga članka HPS prije početka primjene dostavlja na znanje Ministarstvu.

(4) U slučaju izmjena i dopuna pašnog reda dostavljenog u skladu sa stavcima 2. i 3. ovoga članka, HPS je dužan u roku od osam dana prije početka njegove primjene izvijestiti Ministarstvo o učinjenim izmjenama i dopunama.

(5) HPS je dužan najkasnije do 1. ožujka tekuće godine dostaviti Ministarstvu Izvještaj o provedbi pašnog reda za prethodnu kalendarsku godinu koji sadrži:

a) broj zaprimljenih zahtjeva za osnivanje i/ili proširenje stacionarnih pčelinjaka

b) broj zaprimljenih zahtjeva za seleće pčelarenje

c) broj izdanih odobrenja te odbijenih odobrenja uz navođenje razloga odbijanja za osnivanje i/ili proširenje stacionarnih pčelinjaka

d) broj izdanih odobrenja te odbijenih odobrenja uz navođenje razloga odbijanja za seleće pčelarenje

e) broj izdanih odobrenja te odbijenih odobrenja za postavljanje oplodnih stanica uz navođenje razloga odbijanja i

f) utvrđene nesukladnosti protivno odredbama ovoga Pravilnika prilikom provedbe pašnog reda.

(6) HPS je dužan čuvati izdanu dokumentaciju vezanu uz provedbu pašnog reda dvije godine od završetka godine provedbe pašnog reda za koju se podnosi Izvještaj iz stavka 5. ovoga članka.

## Dostava i prikupljanje podataka

### Članak 10.

(1) Pčelari se upisuju u Evidenciju pčelara i pčelinjaka u skladu s posebnim propisom iz područja veterinarstva putem obrasca „Upis u Evidenciju pčelara i pčelinjaka“ objavljenom na službenim web stranicama Ministarstva.

(2) Svaki pčelar je za svaki pčelinjak kojim upravlja dužan jednom godišnje u razdoblju od 1. rujna do 31. prosinca tekuće godine dostaviti povjereniku podatke o broju košnica koje su namijenjene prezimljavanju putem obrasca „Godišnja dojava broja pčelinjih zajednica“ objavljenom na službenim web stranicama Ministarstva.

(3) Osim podataka iz stavka 2. ovoga članka svaki pčelar na obrascu iz Priloga III. ovoga Pravilnika dostavlja povjereniku podatke i o proizvodnji i troškovima proizvodnje meda te o cijenama meda.

(4) Podatke iz stavaka 2. i 3. ovoga članka pčelar dostavlja povjereniku najkasnije do 31. prosinca tekuće godine.

(5) HPS podatke iz stavka 2. ovoga članka dostavlja Ministarstvu i Agenciji za plaćanja u poljoprivredi, ribarstvu i ruralnom razvoju, a podatke iz stavka 3. ovoga članka dostavlja Ministarstvu najkasnije do 1. ožujka tekuće godine za prethodnu godinu.

(6) U skladu s člankom 55. stavkom 7. Uredbe (EU) 2021/2115 Europskog parlamenta i Vijeća od 2. prosinca 2021. o utvrđivanju pravila o potpori za strateške planove koje izrađuju države članice u okviru zajedničke poljoprivredne politike (strateški planovi u okviru ZPP-a) i koji se financiraju iz Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR) te o stavljanju izvan snage uredbi (EU) br. 1305/2013 i (EU) br. 1307/2013 Ministarstvo će dostaviti Europskoj komisiji podatke o broju košnica na svojem državnom području, izračunate u skladu s člankom 37. Delegirane uredbe Komisije (EU) 2022/126 оd 7. prosinca 2021. o dopuni Uredbe (EU) 2021/2115 Europskog parlamenta i Vijeća dodatnim zahtjevima za određene vrste intervencija koje države članice određuju u svojim strateškim planovima u okviru ZPP-a za razdoblje od 2023. do 2027. na temelju te uredbe i pravilima o omjeru za standard 1 za dobre poljoprivredne i okolišne uvjete (GAEC) (SL L 20, 31.1.2022.)

# IV. SELEĆE PČELARENJE

## Stajališta za seleće pčelinjake

### Članak 11.

(1) Povjerenici prikupljaju i ažuriraju podatke o lokacijama stajališta na koje su privremeno dovoženi seleći pčelinjaci za vrijeme trajanja sezone predvidljive i nepredvidljive paše.

(2) Podatke iz stavka 1. ovoga članka povjerenici dostavljaju HPS-u.

(3) Način i uvjete korištenja pašnog reda za seleće pčelare određuje HPS.

## Postavljanje selećeg pčelinjaka

### Članak 12.

(1) Pčelar koji se bavi selećim pčelarenjem mora najranije u roku od 30, a najkasnije u roku od 15 dana prije doseljavanja selećeg pčelinjaka na stajalište, dostaviti povjereniku na čijem području se nalazi lokacija stajališta, Zahtjev o doseljavanju selećeg pčelinjaka na obrascu iz Priloga IV. ovoga Pravilnika.

(2) U slučaju nepredvidljive paše, rok iz stavka 1. ovoga članka ne može biti kraći od 48 sati.

(3) Nakon primitka Zahtjeva o doseljavanju selećeg pčelinjaka iz stavka 1. ovoga članka povjerenik pčelaru koji se bavi selećim pčelarenjem izdaje Odluku o doseljavanju selećeg pčelinjaka na obrascu iz Priloga V. ovoga Pravilnika.

(4) Razdoblje korištenja stajališta dodijeljenog Odlukom iz stavka 3. ovoga članka se može produžiti na novo razdoblje korištenja o čemu odluku donosi povjerenik.

(5) Odluku iz stavka 3. ovoga članka o dodjeli ili odbijanju uz priloženo obrazloženje odbijanja povjerenik dostavlja pčelaru u roku od 15 dana od zaprimanja Zahtjeva iz stavka 1. ovoga članka.

(6) Iznimno od stavka 5. ovoga članka, u slučaju nepredvidljive paše povjerenik Odluku iz stavka 3. ovoga članka pčelaru izdaje najkasnije 24 sata prije doseljavanja selećeg pčelinjaka na stajalište.

(7) Pčelar je tijekom korištenja dodijeljenog stajališta za seleće pčelarenje dužan poštivati odredbe propisane Odlukom iz stavka 3. ovoga članka.

# V. ZAŠTITA PČELA

## Odbjegli roj

### Članak 13.

(1) Ako roj napusti pčelinjak, a pčelar koji upravlja pčelinjakom ne prati roj dva dana, smatra se da je takav roj bez vlasnika.

(2) Roj iz stavka 1. ovoga članka pripada osobi koja ga je uhvatila te odgovarajuće zbrinula.

## Premještanje pčela

### Članak 14.

(1) Premještanje pčela mora se odvijati na način da ne ugrožava zdravlje i dobrobit ostalih sudionika u prometu te maksimalno umanji negativan utjecaj prijevoza na zdravlje i dobrobit pčela.

(2) Leta na košnicama prilikom premještanja pčela moraju biti zatvorena, odnosno za vrijeme prijevoza potrebno je spriječiti izlijetanje pčela.

(3) Iznimno od stavka 2. ovoga članka dopušteno je otvoriti leta košnica prilikom premještanja ako se on obavlja noću i ako su ispunjeni uvjeti iz stavka 1. ovoga članka.

(4) Prije početka premještanja pčela, vlasnik je u obvezi posjedovati dokaze da su ispunjeni propisani uvjeti zaštite zdravlja pčela od zaraznih i nametničkih bolesti u skladu s propisom kojim se uređuje područje zdravlja životinja.

## Obavješćivanje pčelara o primjeni sredstava opasnih za pčele

### Članak 15.

U svrhu zaštite zdravlja pčela, a vezano za uporabu i primjenu pesticida, obavješćivanje javnosti, HPS-a, pčelarskih udruga, povjerenika i pčelara, propisano je i provodi se u skladu s propisima kojima se uređuje područje održive uporabe pesticida.

## Postupci kod obavješćivanja pčelara o primjeni sredstava opasnih za pčele

### Članak 16.

(1) Fizičke i pravne osobe koje imaju namjeru na pojedinom području ili u naselju za vrijeme cvatnje medonosnog bilja primjenjivati zaštitna sredstva koja su opasna za pčele, obvezni su o tome prije početka primjene prethodno obavijestiti pčelare.

(2) Obavijest iz stavka 1. ovoga članka se dostavlja HPS-u, svakoj pčelarskoj udruzi i povjereniku prema području ili naselju na kojem će se primjenjivati zaštitna sredstva koja su opasna za pčele, na obrascu iz Priloga VI. ovoga Pravilnika, najkasnije u roku od 72 sata prije početka primjene zaštitnih sredstava koja su opasna za pčele.

(3) Obavijest iz stavka 2. ovoga članka se najkasnije u roku od 24 sata po zaprimanju obavezno prosljeđuje svim pčelarima koji imaju pčelinjake smještene u krugu od 3 000 metara od površine ili naselja koja će biti tretirana.

(4) Obavijest iz stavka 2. se može objaviti i putem sredstava javnog priopćavanja.

(5) U slučaju da se vrijeme primjene odgađa, fizičke i pravne osobe iz stavka 1. ovoga članka su dužne najkasnije u roku od 24 sata o tome obavijestiti HPS, svaku pčelarsku udrugu i povjerenika prema području ili naselju na kojem će se primjenjivati zaštitna sredstva koja su opasna za pčele, koji o tome odmah po primitku obavezno obavješćuju pčelare iz stavka 3. ovoga članka.

(6) Prije početka ponovne primjene i/ili promjene vremena i/ili promjene lokacije primjene zaštitnih sredstava koja su opasna za pčele, pravne i fizičke osobe iz stavka 1. ovoga članka su obvezne najkasnije u roku od 48 sati, ponoviti postupak obavješćivanja na način iz stavka 2. ovoga članka.

(7) Nakon zaprimanja obavijesti iz stavka 6. ovoga članka postupa se u skladu sa stavcima 3. i 4. ovoga članka.

# V. OPLODNE STANICE ZA UZGOJ SIVE PČELE

## Uvjeti za oplodne stanice

### Članak 17.

(1) Oplodne stanice za uzgoj sive pčele moraju ispunjavati sljedeće uvjete:

a) biti u suglasju s odobrenim uzgojnim programom

b) biti vođene od strane uzgajivača upisanog u Registar uzgajivača matica i

c) raspolagati opremom neophodnom za održavanje oplodne stanice te provedbu tehnika i metoda opisanih u odobrenom uzgojnom programu.

(2) Ispunjavanje uvjeta za oplodne stanice iz stavka 1. ovoga članka provjerava i nadzire priznato uzgojno udruženje koje provodi odobreni uzgojni program.

## Postavljanje oplodne stanice

### Članak 18.

(1) Uzgajivač mora prije postavljanja oplodne stanice na za to unaprijed predviđenoj lokaciji, zatražiti od povjerenika provjeru je li lokacija za smještaj oplodne stanice u skladu s odredbama pašnog reda.

(2) Udaljenost između najbližeg pčelinjaka i registrirane oplodne stanice ne smije biti manja od 2000 metara zračne linije.

(3) Zahtjev za provjeru lokacije oplodne stanice iz stavka 1. ovoga članka dostavlja se povjereniku u pisanom obliku, neposredno poštom ili putem elektroničke pošte, u kojem moraju biti navedeni:

a) ime i prezime uzgajivača, odnosno naziv tvrtke, OIB, adresa prebivališta, odnosno sjedišta, te telefonski broj i adresa elektroničke pošte

b) broj košnica i oplodnjaka, te broj uzgajivača iz Registra uzgajivača matica i Evidencije pčelara i pčelinjaka i

c) prijedlog lokacije mjesta za postavljanje oplodne stanice.

(4) Prije dostave Zahtjeva iz stavka 3. ovoga članka, uzgajivač je dužan pribaviti suglasnost za uspostavu oplodne stanice od strane priznatog uzgojnog udruženja koje provodi odobreni uzgojni program.

# VI. NEPRAVILNOSTI KOD POSTAVLJANJA PČELINJAKA

## Postupanja kod nepropisno postavljenih stacionarnih i selećih pčelinjaka

### Članak 19.

(1) Ukoliko pčelar postavi pčelinjak suprotno odredbama članka 8. ovoga Pravilnika, povjerenik mora takvog pčelara upozoriti na učinjeni propust i odrediti mu uskladbu ili premještaj na drugu dopuštenu lokaciju.

(2) Ako pčelar ne postupi po uputi, povjerenik ispunjava obrazac iz Priloga VII. ovoga Pravilnika koji dostavlja nadležnoj poljoprivrednoj inspekciji, pčelaru koji je postupio protivno odredbama ovoga Pravilnika te HPS-u i arhivi.

(3) Ukoliko pčelar postavi pčelinjak suprotno odredbama članka 11. i 12. ovoga Pravilnika, povjerenik ispunjava obrazac iz Priloga VII. ovoga Pravilnika koji dostavlja nadležnoj poljoprivrednoj inspekciji, pčelaru te HPS-u i arhivi.

# VI. EDUKACIJA PČELARA

## Provedba edukacije pčelara

### Članak 20.

(1) Edukaciju pčelara i povjerenika o držanju i dobrobiti pčela organizira HPS.

(2) Edukaciju pčelara o uzgoju pčela te uvjetima za oplodne stanice organizira priznato uzgojno udruženje za provedbu odobrenog uzgojnog programa.

# VII. PRIJELAZNE I ZAVRŠNE ODREDBE

## Dostava pašnog reda

### Članak 21.

HPS je dužan izraditi i dostaviti Ministarstvu pašni red najkasnije u roku od šest mjeseci od stupanja na snagu ovoga Pravilnika.

## Započeti postupci

### Članak 22.

Postupci započeti u skladu s odredbama Pravilnika o držanju pčela i katastru pčelinje paše („Narodne novine“, br. 18/08, 29/13, 42/13 i 65/14) dovršit će se prema odredbama toga Pravilnika.

## Prestanak važenja propisa

### Članak 23.

Stupanjem na snagu ovoga Pravilnika prestaje važiti Pravilnik o držanju pčela i katastru pčelinje paše („Narodne novine“, br. 18/08, 29/13, 42/13 i 65/14).

## Stupanje na snagu

### Članak 24.

Ovaj Pravilnik objaviti će se u „Narodnim novinama“ i stupiti na snagu 1. siječnja 2023. godine.

# Prilog I.

Na temelju članku 8. stavka 4. Pravilnika o držanju pčela („Narodne novine“, br. / ) pčelar \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, OIB: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, adresa \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, broj iz Evidencije pčelara i pčelinjaka \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ podnosi

**ZAHTJEV

ZA SUGLASNOST** **O USKLAĐENOSTI S PAŠNIM REDOM**

Zahtjev za suglasnost se podnosi radi \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(navesti osnivanje novog odnosno premještaj i/ ili proširenje postojećeg stacionarnog pčelinjaka)

Lokacija sukladno pašnom redu na kojoj se osniva novi odnosno premješta i/ili proširuje postojeći pčelinjak (zemljopisne koordinate) x \_\_\_\_\_\_\_\_\_\_\_\_\_\_\_\_\_\_\_\_\_, y \_\_\_\_\_\_\_\_\_\_\_\_\_\_\_\_\_\_\_\_.

Maksimalan broj košnica na novom pčelinjaku: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Broj košnica na prethodnoj i na novoj lokaciji nakon premještanja pčelinjaka (ako je primjenjivo): \_\_\_\_\_\_\_ na prethodnoj, \_\_\_\_\_\_\_\_\_\_\_ na novoj lokaciji.

Broj košnica nakon proširenja pčelinjaka (ako je primjenjivo): \_\_\_\_\_\_\_\_\_\_ prije proširenja, \_\_\_\_\_\_\_\_\_\_ nakon proširenja.

Svojim potpisom jamčim da sam upoznat sa odredbama Pravilnika o držanju pčela (»Narodne novine«, broj / )

U \_\_\_\_\_\_\_\_\_\_\_\_\_\_\_, dana \_\_\_\_\_\_\_\_\_\_\_

 Pčelar \_\_\_\_\_\_\_\_\_\_\_\_\_\_\_\_\_\_\_\_

# Prilog II.

Na temelju članka 8. stavka 5. Pravilnika o držanju pčela („Narodne novine“, br. / ), a temeljem zahtjeva pčelara \_\_\_\_\_\_\_\_\_\_\_\_\_, adresa\_\_\_\_\_\_\_\_\_\_\_\_\_\_\_\_\_\_\_\_\_\_, broj iz Evidencije pčelara i pčelinjaka \_\_\_\_\_\_\_\_\_\_\_\_\_\_\_, Hrvatski pčelarski savez donosi

**ODLUKU

O USKLAĐENOSTI S PAŠNIM REDOM**

U skladu s pašnim redom, pčelaru \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, OIB: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, adresa \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, broj iz Evidencije pčelara i pčelinjaka \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ se dozvoljava /odbija (navesti osnivanje novog odnosno premještaj i/ili proširenje postojećeg stacionarnog pčelinjaka) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ koje broji \_\_\_\_\_\_\_\_\_\_\_\_ košnica na stajalište koje se nalazi na lokaciji \_\_\_\_\_\_\_\_\_\_\_\_\_\_\_\_ zemljopisne koordinate x \_\_\_\_\_\_\_\_\_\_\_\_\_\_\_\_\_, y \_\_\_\_\_\_\_\_\_\_\_\_\_\_\_\_ kojim upravlja pčelarska udruga \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Razlozi odbijanja osnivanja novog odnosno premještaja i/ili proširenja postojećeg stacionarnog pčelinjaka su kako slijedi:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

U \_\_\_\_\_\_\_\_\_\_\_\_\_\_\_\_\_\_, dana \_\_\_\_\_\_\_\_\_\_\_\_\_\_\_\_\_

Za Hrvatski pčelarski savez (povjerenik)

# Prilog III.

Na temelju članka 10. stavka 3. Pravilnika o držanju pčela („Narodne novine“, br. / ) pčelar \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, OIB: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, adresa \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, broj iz Evidencije pčelara i pčelinjaka \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ podnosi

**GODIŠNJU DOJAVU**

**PROIZVODNIH POKAZATELJA PČELINJAKA**

Godina podnošenja dojave: \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Način proizvodnje (navesti stacionarni, seleći, kombinirano): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Broj pčelinjaka kojima upravlja pčelar: \_\_\_\_\_\_\_\_\_\_\_\_\_\_\_\_\_\_\_

Prosječna proizvodnja meda (izvrcanog) svih vrsta (kg): \_\_\_\_\_\_\_\_\_\_\_\_\_\_\_\_\_\_

Procjena prosječnog unosa meda svih vrsta po košnici (kg): \_\_\_\_\_\_\_\_\_\_\_\_\_\_\_\_\_\_\_

Raspon cijena višecvjetnog meda na mjestu proizvodnje (kn/kg): minimalno \_\_\_\_\_\_, maksimalno \_\_\_\_\_\_\_

Raspon cijena višecvjetnog meda u rinfuzi (kn/kg): minimalno \_\_\_\_\_\_, maksimalno \_\_\_\_\_\_\_

Procijenjeni prosječni trošak proizvodnje (fiksnog i varijabilnog) po kg proizvedenog meda (kn/kg): \_\_\_\_\_

U \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, dana \_\_\_\_\_\_\_\_\_\_\_\_\_\_\_\_\_\_\_\_\_

Pčelar

\_\_\_\_\_\_\_\_\_\_\_\_\_\_\_\_\_\_\_\_\_

# Prilog IV.

Na temelju članka 12. stavka 1. Pravilnika o držanju pčela („Narodne novine“, br. / ) pčelar \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, OIB: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, adresa \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, broj iz Evidencije pčelara i pčelinjaka \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ podnosi

**ZAHTJEV

O DOSELJAVANJU SELEĆEG PČELINJAKA**

Broj košnica selećeg pčelinjaka \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lokacija sukladno pašnom redu na koju se namjerava dopremiti seleći pčelinjak (zemljopisne koordinate)

x \_\_\_\_\_\_\_\_\_\_\_\_\_\_\_\_\_, y \_\_\_\_\_\_\_\_\_\_\_\_\_\_\_\_\_

Planirani datum doseljavanja pčelinjih zajednica \_\_\_\_\_\_\_\_\_\_\_\_\_\_\_\_\_\_\_\_\_\_

Planirani datum napuštanja dodijeljenog stajališta \_\_\_\_\_\_\_\_\_\_\_\_\_\_\_\_\_\_\_\_\_\_

Svojim potpisom jamčim da:

* sam upoznat sa odredbama Pravilnika o držanju pčela („Narodne novine“, br. / )
* ću poštivati izdanu Odluku o doseljavanju selećeg pčelinjaka
* preuzimam odgovornost za svu štetu nastalu kod doseljavanja te otpreme selećeg pčelinjaka i za vrijeme boravka na dodijeljenom stajalištu
* posjedujem odgovarajuće dokaze o zdravlju pčela sukladno posebnom propisu.

Pčelar je odgovoran za sve eventualne imovinsko-pravne odnose s vlasnikom ili korisnikom zemljišta koji proizlaze iz ili su vezani uz korištenje predmetnog zemljišta za stajalište za doseljavanje selećeg pčelinjaka.

U \_\_\_\_\_\_\_\_\_\_\_\_\_\_\_, dana \_\_\_\_\_\_\_\_\_\_\_

 Pčelar

 \_\_\_\_\_\_\_\_\_\_\_\_\_\_\_\_\_\_\_\_

# Prilog V.

Na temelju članka 12. stavka 3. Pravilnika o držanju pčela („Narodne novine“, br. / ), a temeljem obavijesti pčelara \_\_\_\_\_\_\_\_\_\_\_\_\_, adresa\_\_\_\_\_\_\_\_\_\_\_\_\_\_\_\_\_\_\_\_\_\_, broj iz Evidencije pčelara i pčelinjaka \_\_\_\_\_\_\_\_\_\_\_\_\_\_\_, Hrvatski pčelarski savez donosi

**ODLUKU

O DOSELJAVANJU SELEĆEG PČELINJAKA**

U skladu s pašnim redom, pčelaru \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, OIB: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, adresa \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, broj iz Evidencije pčelara i pčelinjaka \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ se dozvoljava / odbija doseljavanje selećeg pčelinjaka koje broji \_\_\_\_\_\_\_\_\_\_\_\_ košnica na stajalište koje se nalazi na lokaciji \_\_\_\_\_\_\_\_\_\_\_\_\_\_\_\_ zemljopisne koordinate x \_\_\_\_\_\_\_\_\_\_\_\_\_\_\_\_\_, y \_\_\_\_\_\_\_\_\_\_\_\_\_\_\_\_ kojim upravlja pčelarska udruga \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Razdoblje na koje se odobrava korištenje dodijeljenog stajališta je od \_\_\_\_\_\_\_\_\_\_\_\_\_\_\_ do \_\_\_\_\_\_\_\_\_\_\_\_\_\_\_\_\_\_ u trajanju od \_\_\_\_\_\_\_\_\_\_\_\_\_\_\_\_\_\_\_\_\_\_\_ dana.

Prije i za vrijeme korištenja obzirom na lokaciju dodijeljenog stajališta pčelar je u obvezi:

* obavijestiti HPS odnosno povjerenika prema području djelovanja lokalne pčelarske udruge uključene u provedbu pašnog reda o svom dolasku i o svim promjenama na dodijeljenom stajalištu
* označiti pčelinjak i prilaze za prolaznike pčelinjaku oznakom „Oprez pčele“
* dopustiti provjere korištenja dodijeljenog stajališta povjerenicima prema području djelovanja lokalne pčelarske udruge uključene u provedbu pašnog reda te drugim ovlaštenim osobama
* postaviti seleći pčelinjak u skladu s odredbama Pravilnika o držanju pčela te uvjetima za oplodne stanice
* pravilno i redovito skrbiti se za potrebe i zdravlje pčela, osobito po pitanju opskrbe vodom/pojilište
* poštivati razdoblja korištenja dodijeljenog stajališta, te odmah obavijestiti HPS odnosno povjerenika prema području djelovanja lokalne pčelarske udruge uključene u provedbu pašnog reda o promjenama u razdoblju korištenja dodijeljenog stajališta.

Razlozi odbijanja doseljavanja selećeg pčelinjaka su kako slijedi:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

U \_\_\_\_\_\_\_\_\_\_\_\_\_\_\_\_\_\_, dana \_\_\_\_\_\_\_\_\_\_\_\_\_\_\_\_\_

Za Hrvatski pčelarski savez (povjerenik)

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

# Prilog VI.

Na temelju članka 16. Pravilnika o držanju pčela („Narodne novine“, br. / ) fizička ili pravna osoba podnosi

**OBAVIJEST O PRIMJENI ZAŠTITNIH SREDSTAVA KOJA SU OPASNA ZA PČELE**

Fizička ili pravna osoba koja primjenjuje sredstva koja su opasna za pčele:

Ime i prezime / naziv: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adresa: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kontakt podaci: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Profesionalni korisnik / Profesionalni korisnik za profesionalnu primjenu (ukoliko se razlikuje od fizičke ili pravne osobe koja primjenjuje sredstva koja su opasna za pčele):

Ime i prezime / naziv: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adresa: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kontakt podaci: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prije početka primjene

Datum i predviđeni sat početka primjene: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Način primjene: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, predviđeno trajanje primjene :\_\_\_\_\_\_\_\_\_

Naselje /područje primjene i površina primjene (općina i katastarska čestica):

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vrsta bilja /nametnika koji će biti obuhvaćeni primjenom: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Naziv sredstava koja će se primjenjivati (trgovački naziv): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prije početka ponovne primjene i/ili promjene vremena i/ili promjene lokacije primjene zaštitnih sredstava koja su opasna za pčele:

Novi datum i predviđeni sat početka primjene: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Novo naselje /područje primjene i površina primjene (općina i katastarska čestica):

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ostale napomene: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Korisnik sredstava koja su opasna za pčele:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

# Prilog VII.

Na temelju članka 19. Pravilnika o držanju pčela („Narodne novine“, br. / ) povjerenik podnosi

**ZAPISNIK**

**O NEPRAVILNOSTIMA**

Ime i prezime pčelara: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adresa: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kontakt podatci: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Broj iz Evidencije pčelara i pčelinjaka: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lokacija pčelinjaka:

Adresa: x koordinata y koordinata

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kratak opis zatečenog stanja:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pčelar Za Hrvatski pčelarski savez (povjerenik)

\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dostaviti:

1. Pčelaru

2. Državni inspektorat Republike Hrvatske, poljoprivredna inspekcija

3. Hrvatskom pčelarskom savezu

4. Arhiva